text: 19-årig kørte galt og gravid søster blev hårdt kvæstet
  28 maj 2015 kl. 18.47
  En 19-årig mand slap uskadt fra en alvorlig ulykke på Tinglevvej ved Aabenraa torsdag eftermiddag. Men hans 27-årige søster, som er gravid, blev hårdt kvæstet og er overført til Odense.
  Ulykken skete på en strækning, hvor den 19-årig med høj fart var i gang med at overhale seks-syv biler. Da der kom en modkørende, ville han trække ind i sin egen vognbane, men under manøvren mistede han herredømmet.
  Bilen kørte i grøften og rullede flere gange rundt, inden den havnede på en mark.
  - Søsteren er overført med alvorlige kvæstelser til Odense, men vi ved ikke noget om barnets tilstand, siger vagtchef Erik Lindholt, Syd- og Sønderjyllands Politi, til TV SYD.
  Den 19-årig blev efter ulykken testet positiv for hash. Han sigtes derfor efter færdselslovens paragraf 54 (Kørsel under påvirkning af bevidsthedspåvirkende stoffer, sygdom m.v.)
  